Diari Oficial de la Generalitat Valenciana


Sumari del DOGV 2941, del 28-02-1997 (1997/856431)

RESOLUCIÓ de 10 de febrer de 1997, de la Universitat Jaume 1 de Castelló, per la qual es convoquen proves selectives d'accés al grup A, sector administració especial, per proveir tres vacants d'Assessors Lingüístics, pel torn de promoció interna (Convocatòria A-AE-3/97).
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2941

Data del DOGV
:   28-02-1997

Secció del DOGV
:   AUTORITATS I PERSONAL

Número del document
:   1997/856431


Data del document
:   10-02-1997

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 10 de febrer de 1997, de la Universitat Jaume I de Castelló, per la qual es convoquen proves selectives d'accés al grup A, sector administració especial, per proveir tres vacants d'Assessors Lingüístics, pel torn de promoció interna (Convocatòria A-AE-3/97).   
Amb la finalitat d'atendre les necessitats de personal en aquesta Administració pública encarregada del servei públic de l'educació superior, aquest Rectorat, en ús de les competències atribuïdes per l'article 18 en relació amb el 3.2.e de la Llei de Reforma Universitària, i segons el que estableix l'article 120.3 del Decret 5/1997, de 28 de gener, del Govern Valencià, pel qual s'aproven els Estatuts de la Universitat Jaume I de Castelló (DOGV núm. 2.922, de 4 de febrer de 1997), acorda convocar proves selectives d'accés al grup A, sector d'administració especial, assessors lingüístics, d'acord amb les bases següents:  
1. Objecte de la convocatòria  
1.1 Aquesta convocatòria té per objecte la selecció de personal per cobrir tres llocs vacants del grup A, sector d'administració especial, de la Universitat Jaume I, assessors lingüístics, pel torn de promoció interna, mitjançant el sistema de concurs-oposició.  
1.2 Segons el que preveu l'article 49.3 de la Llei de Reforma Universitària, i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ha d'ajustar al que preveu el Text Refós de la Llei de la Funció Pública Valenciana, de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat, i per les normes establertes en aquesta convocatòria.  
2. Condicions generals dels aspirants  
2.1 Per ser admesos a les proves, els aspirants han de reunir els requisits següents:  
a) Ser funcionari de carrera del grup B, tècnic mitjà de promoció lingüística, sector administració especial i estar en la situació administrativa de servei actiu a la Universitat.   
b) Estar en possessió del títol de doctor, llicenciat, enginyer, arquitecte o equivalent.  
c) Estar en possessió del certificat de Grau Superior de Coneixements de Valencià o de la llicenciatura en Filologia Valenciana o equivalent.  
d) Tenir una antiguitat de dos anys, com a mínim, en el grup de titulació inferior.  
2.2 Les condicions per ser admès a les proves s'han de reunir en el moment de finalització del termini de presentació de sol·licituds i mantenir-se durant tot el procés selectiu, fins el moment de la presa de possessió.  
3. Aspirants amb discapacitació  
El tribunal ha d'establir, per a les persones amb discapacitació que així ho sol·liciten, les adaptacions necessàries per a la realització de les proves. Amb aquesta finalitat, les persones interessades han de formular la petició corresponent en la sol·licitud de participació en aquesta oposició.  
4. Sol·licituds  
4.1 Qui desitge participar en aquestes proves selectives ha de fer-ho constar en una sol·licitud, segons el model de l'annex IV, que es facilitarà gratuïtament a les consergeries dels tres campus d'aquesta Universitat: Campus de la carretera de Borriol, Campus del Riu Sec i Campus de la Penyeta Roja.  
4.2 Les sol·licituds han de dirigir-se al rector de la Universitat Jaume I de Castelló, Campus de la Penyeta Roja, 12979, Castelló de la Plana, en el termini de 20 dies hàbils comptadors a partir del dia següent a la publicació d'aquesta convocatòria en el Diari Oficial de la Generalitat Valenciana. A la sol·licitud s'ha d'adjuntar una fotocòpia del DNI o del passaport en el cas de les persones amb nacionalitat d'estats membres de la Unió Europea o d'aquells estats als quals siga d'aplicació la lliure circulació de treballadors i treballadores.  
4.3 La presentació de sol·licituds es podrà fer al Registre General de la Universitat Jaume I, Campus de la Penyeta Roja, 12923, Castelló de la Plana, o en qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
4.4 Els drets d'examen seran de 3.519 pessetes, que s'han d'ingressar en el compte corrent número 6924079489 \_«Universitat Jaume I de Castelló. Drets d'examen»\_, a Bancaixa, entitat 2077, sucursal 0580, del carrer Cavallers, 2, o a través de transferència al compte esmentat; a la sol·licitud s'ha d'adjuntar el justificant de l'ingrés. En cap cas la mera presentació i pagament implicarà la substitució del tràmit de presentació de la sol·licitud, en temps i forma, davant de l'òrgan expressat en la base 4.2.  
5. Admissió d'aspirants  
5.1 Esgotat el termini de presentació de sol·licituds, amb la verificació prèvia que s'ha realitzat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i d'exclosos a la realització de les proves.  
5.2 Els aspirants podran, en cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que consideren convenient, en el termini de 10 dies hàbils, comptadors a partir del dia següent al de la publicació de la relació provisional d'admesos i exclosos en el Diari Oficial de la Generalitat Valenciana.  
5.3 En tot cas, per tal d'evitar errors i en el supòsit de produir-se possibilitar-ne l'esmena en temps i forma, els aspirants han de comprovar fefaentment no tan sols que no figuren recollits en la relació provisional d'exclosos, sinó que, a més, els seus noms i dades consten correctament en les relacions d'admesos pertinents.  
5.4 Les causes d'exclusió, a més de les assenyalades en altres apartats d'aquestes bases, seran:  
\_ L'omissió de la firma en la sol·licitud.  
\_ No adjuntar la fotocòpia del DNI o del passaport.  
\_ No abonar els drets d'examen.  
5.5 Transcorregut el termini de 10 dies, esmenats els errors si escau, i vistes les al·legacions que calga, es dictarà la resolució, que contindrà la relació definitiva d'admesos i exclosos i, almenys amb una antelació de 15 dies, la data, el lloc i l'hora de realització i començament dels exercicis, que es publicarà en el Diari Oficial de la Generalitat Valenciana.  
6. Proves selectives  
6.1 El procediment de selecció es realitzarà pel sistema de concurs-oposició.  
6.2 La fase d'oposició constarà dels exercicis que s'indiquen a continuació:  
Primer exercici. Obligatori i eliminatori. Constarà de dues parts:  
Primera part: consistirà en el desenvolupament per escrit de dos temes, elegits entre quatre proposats pel tribunal, pertanyents als apartats A, B, C i D del programa que figura en l'annex I. El tribunal ha d'extraure públicament un tema per cada un dels apartats A, B, C i D immediatament abans del començament de la prova. El temps màxim per a la realització d'aquest exercici serà de dues hores. Acabat l'exercici, el tribunal podrà ordenar-ne la lectura als aspirants.  
Segona part: consistirà en el desenvolupament per escrit d'un tema de l'apartat E, elegit entre dos proposats pel tribunal i en la realització d'una prova de tipus test, amb un mínim de 40 preguntes amb 4 respostes alternatives, de les quals només una en serà la correcta, sobre el contingut del programa de l'apartat F de l'annex. La durada total d'aquesta segona part serà de dues hores.  
Segon exercici. Obligatori i eliminatori  
Consistirà en la realització, en un temps màxim de dues hores, d'un supòsit pràctic elegit per l'aspirant entre diversos proposats pel tribunal que contindran:  
a) Redacció de documents administratius.  
b) Traducció de textos.  
c) Correcció de textos.  
d) Puntuació de textos.  
Tercer exercici. Voluntari i de mèrits  
Consistirà en la realització d'un test per valorar la capacitat dels aspirants pel que fa a la direcció d'equips de treball. La durada de l'exercici, la fixarà el tribunal amb l'antelació suficient, tenint en compte el contingut.  
6.3 La fase de concurs consistirà en la valoració pel tribunal, d'acord amb el barem que figura en l'annex II, del currículum acreditat, que hauran de presentar els aspirants inclosos en la llista d'aprovats de la fase d'oposició en el termini màxim de deu dies comptadors des de la publicació d'aquesta llista, dirigit al Servei de Recursos Humans d'aquesta Universitat, d'acord amb el que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. Qualificació dels exercicis  
7.1 El primer exercici es puntuarà de 0 a 10 punts. Cada una de les parts de què consta l'exercici es puntuarà de 0 a 5. Quedaran eliminats tant els aspirants que obtinguen un zero en alguna de les dues parts com els que no arriben com a mínim a 5 punts en la suma de les dues parts.  
7.2 El segon exercici es puntuarà de 0 a 10 punts, i quedaran eliminats els aspirants que no arriben a un mínim de 5 punts.  
7.3 El tercer exercici es puntuarà de 0 a 10 punts.  
7.4 La puntuació de la fase de concurs s'obtindrà valorant els mèrits al·legats amb aplicació del barem de l'annex II. Només podran participar en aquesta fase els aspirants que hagen superat tots els exercicis obligatoris i eliminatoris de la fase d'oposició.  
7.5 Finalitzada la fase de concurs, el tribunal farà pública la relació dels aspirants que hagen superat les proves selectives, incloent-hi només les puntuacions dels exercicis obligatoris de la fase d'oposició i de la fase de concurs, i es confeccionarà una llista per ordre de puntuació de major a menor, que s'interromprà quan el nombre d'inclosos coincidisca amb el de les vacants oferides.  
Si hi ha empat entre els aspirants inclosos en la relació, l'ordre s'establirà, en primer lloc, atenent a la puntuació obtinguda en la fase de concurs i, en segon lloc, si encara hi ha empat, a la major puntuació obtinguda en el segon i primer exercici, per aquest ordre. Si persistira l'empat, l'ordre s'establiria per sorteig.  
7.6 La puntuació final del concurs-oposició la constituirà la suma de la puntuació obtinguda en l'apartat anterior i la de l'exercici voluntari i de mèrits.  
8. Desenvolupament de les proves  
8.1 Els exercicis es faran a Castelló. El primer exercici es realitzarà en el lloc, la data i l'hora que s'establisca en la resolució per la qual s'aprove i es publique en el Diari Oficial de la Generalitat Valenciana la llista definitiva d'admesos i exclosos de les proves objecte d'aquesta convocatòria.  
8.2 Es convocarà els aspirants per a cada exercici en crida única. Els membres del tribunal qualificador i el personal col·laborador no permetran l'accés a la sala on es realitze l'exercici a aquelles persones que compareguen després de conclosa la crida dels aspirants convocats.  
Els aspirants hauran d'acreditar la seua personalitat mitjançant la presentació del DNI o del resguard amb fotografia, del passaport o del permís de conduir, sense que per a aquesta finalitat siguen vàlides les fotocòpies compulsades d'aquests documents. També hauran de presentar l'exemplar per a l'interessat de la sol·licitud d'admissió a les proves.  
8.3 Una vegada començades les proves, el tribunal farà públic l'anunci de realització de la resta d'exercicis al local en què s'haja fet l'anterior i al tauler d'anuncis del Servei de Recursos Humans, situat a la primera planta del Campus de la Penyeta Roja, amb una antelació mínima de 48 hores.  
9. Publicitat de les llistes  
9.1 Després de la realització de cada una de les proves, el tribunal farà pública, mitjançant anunci als locals on hagen tingut lloc i al tauler d'anuncis del Servei de Recursos Humans, la llista d'aspirants que les hagen superat. Així mateix, les relacions a què fa referència la base 7.5 es publicaran als llocs esmentats anteriorment.  
9.2 El tribunal elevarà al rector les llistes definitives dels aspirants que hagen superat les proves per ordre de puntuació, a les quals fa referència l'apartat 7.6, per a la publicació en el Diari Oficial de la Generalitat Valenciana.  
10. Presentació de documents  
10.1 Atès que tots els aspirants d'aquesta convocatòria han de tenir la condició de funcionaris de carrera, estaran exempts de presentar la documentació que ja haguera estat acreditada per al seu anterior nomenament. En aquest cas, han de presentar una fotocòpia compulsada del títol acadèmic exigit.  
Els aspirants amb discapacitacions han de presentar una certificació de la Conselleria de Treball i Afers Socials, o d'òrgans competents d'altres administracions públiques, que acredite discapacitació igual o superior al 33%, així com la seua capacitat per desenvolupar les funcions que corresponguen a les vacants ofertes.  
Els aspirants proposats han presentar, al Servei de Recursos Humans d'aquesta Universitat, els documents en el termini de 20 dies hàbils, comptadors des del dia següent al de la publicació en el Diari Oficial de la Generalitat Valenciana de les relacions d'aprovats.  
10.2 La falta de presentació de la documentació dins del termini indicat, excepte en casos de força major, o la falsedat de documents, donaran lloc a la invalidesa de les actuacions de l'aspirant i, pel que fa a aquest, la nul·litat subsegüent dels actes del tribunal, sense perjudici de les responsabilitats en què l'aspirant haja pogut incórrer.  
En aquest supòsit, el tribunal podrà proposar addicionalment la inclusió en les relacions dels aspirantas aprovats d'un nombre igual al dels exclosos seguint els criteris d'ordre de puntuació de major a menor.  
11. Nomenament de funcionaris  
Conclòs el procés selectiu i transcorregut el termini de presentació de la documentació, els qui l'hagen superat seran nomenats funcionaris de carrera mitjançant resolució que es publicarà en el Diari Oficial de la Generalitat Valenciana, amb especificació de la destinació adjudicada, d'acord amb l'ordre de puntuació obtingut pels aspirants i segons la petició de destinació a la vista dels llocs vacants que s'hi oferisquen.  
12. Tribunal  
12.1 El tribunal qualificador d'aquestes proves selectives serà nomenat pel rector una vegada hagen estat publicades les llistes definitives d'admesos i exclosos, amb l'estructura que figura en l'annex III.  
12.2 El tribunal, per a la realització de les proves, podrà designar els col·laboradors, ajudants i assessors especialistes que considere oportuns.  
12.3 Els membres del tribunal, com també els assessors, hauran d'abstenir-se i podran ser recusats pels interessats quan concórreguen en ells circumstàncies de les previstes en els articles 28 i 29, de la Llei de Règim Jurídic de les Administracions Públiques i del Procediment Administratiu Comú.  
Així mateix, han d'abstenir-se aquells que hagueren realitzats tasques de preparació d'aspirants en els cinc anys anteriors a la publicació d'aquesta convocatòria.  
12.4 El tribunal, així com els col·laboradors, ajudants i el personal especialista, podrà exigir als aspirants, en qualsevol moment, que acrediten la seua identitat d'acord amb el que preveu la base 8.2.  
12.5 Per a comunicacions i qualssevol altres incidències, el tribunal tindrà la seu a la Universitat Jaume I, Campus de la Penyeta Roja.  
12.6 El tribunal tindrà la categoria assenyalada en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó de servei, i en l'Ordre de 17 de febrer de 1986 (Diari Oficial de la Generalitat Valenciana de 10 de març de 1986), per la qual es desenvolupa el decret anterior, tenint en compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
13. Recursos  
Contra la convocatòria, les seues bases i tots els actes administratius que se'n deriven, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptadors des del dia següent al de la publicació d'aquesta convocatòria en el Diari Oficial de la Generalitat Valenciana.  
Com a requisit per a la interposició de recurs, s'ha de fer la comunicació prèvia d'aquesta interposició a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Davant les actuacions del tribunal podrà interposar-se un recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini d'un mes comptador des de l'endemà de les seues publicacions.  
El recurs podrà interposar-se davant l'òrgan que va dictar l'acte que s'impugna o davant el rector com a òrgan competent per resoldre'l.  
Castelló de la Plana, 10 de febrer de 1997.- El rector de la Universitat Jaume I: Fernando Romero Subirón.  
   
Annex I  
Programa  
Apartat A. Llenguatge administratiu  
1. El llenguatge de l'administració.  
2. La pràctica del llenguatge administratiu dins de la universitat.  
3. Models de documents a la Universitat Jaume I.  
4. La normalització de la documentació administrativa a la universitat.  
5. La traducció i correcció de documentació administrativa  
6. El bilingüisme en la documentació de la universitat.  
Apartat B. Formació  
7. La formació de la comunitat universitària.  
8. La formació del PAS de la Universitat Jaume I.  
9. La formació del PDI de la Universitat Jaume I.  
10. La formació de l'estudiantat.  
11. El concepte d'autoaprenentatge en l'aprenentatge de llengües.  
12. Els centres d'autoaprenentatge de llengües: organització i gestió.  
13. Estructura d'un centre d'autoaprenentatge.  
14. L'aprenentatge de llengües en el marc universitari.  
Apartat C. Assessorament  
15. Característiques de l'assessorament lingüístic a la comunitat universitària.  
16. Els llenguatges específics de les titulacions.  
17. Organització d'un Servei de Gestió i Automatització de la Traducció i la Correcció.  
18. Maneig de manuals, diccionaris i gramàtiques en el treball d'assessorament.  
19. Coneixements de les necessitats bibliogràfiques per a l'assessorament lingüístic.  
20. La difusió terminològica en el marc universitari.  
21. Organització d'un Servei Automatitzat de Consulta Terminològica.  
Apartat D. Sociolingüística  
22. Descripció i caracterització del valencià.  
23. Toponímia i antroponímia. Criteris d'ús.  
24. La comunitat lingüística. Llengua i dialecte.  
25. La variació lingüística. Varietats diacròniques, diatòpiques i diastràtiques. Registres i nivells. Àmbits d'ús.  
26. Normativa i correcció lingüística.  
27. L'estàndard. Polèmiques actuals sobre l'estàndard.  
28. Substitució i canvi lingüístics.  
29. El conflicte lingüístic.  
30. El bilingüisme i la diglòssia.  
Apartat E. Planificació  
31. Normalització i planificació lingüística: tendències fonamentals de la política lingüística en el moment actual.  
32. La promoció lingüística en el marc universitari.  
33. L'organització de campanyes de promoció lingüística en el marc de les universitats valencianes.  
34. Activitats de dinamització lingüística des de la universitat.  
35. La normalització lingüística universitària: aspectes i metodologia.  
36. La coordinació interuniversitària institucional.  
37. Formes de difusió de les actuacions normalitzadores.  
38. Els plans de normalització lingüística.  
39. Característiques d'un Servei Lingüístic en el marc de la Universitat Jaume I.  
40. La coordinació del treball d'àrees en un Servei Lingüístic universitari.  
41. L'àrea de documentació d'un Servei Lingüístic universitari.  
42. Els drets lingüístics a l'àmbit universitari.  
Apartat F. Universitat  
43. Competències de la universitat.  
44. Estructura i organització de la universitat.  
45. El govern de la universitat. Òrgans col·legiats d'àmbit general.  
46. El govern de la universitat. Òrgans col·legiats d'àmbit particular.  
47. El govern de la universitat. Òrgans unipersonals.  
48. Règim econòmic i financer de la universitat.  
   
Annex II  
Barem  
La valoració dels mèrits s'ha de fer d'acord amb el barem següent:  
1. Experiència en destinacions anteriors a l'administració pública: fins un màxim de 4 punts. Es puntuarà 0,75 punts per semestre o fracció treballada en llocs anàlegs. Aquesta experiència s'ha d'acreditar documentalment mitjançant un contracte de treball o nomenament oficial que acredite el treball realitzat i l'experiència adquirida.  
2. Cursos: es valorarà fins un màxim de 2 punts l'assistència, com a alumne o professor, a cursos organitzats per la universitat, instituts o escoles oficials de formació de funcionaris, o altres entitats sempre que, en aquest darrer cas hagueren estat homologats per l'Institut Valencià d'Administració Pública, que tinguen relació directa amb el lloc convocat, d'acord amb l'escala següent:  
a) Cursos de durada igual o superior a 100 hores = 2 punts  
b) Cursos de 75 o més hores i menys de 100 = 1,5 punts  
c) Cursos de 50 o més hores i menys de 75 = 1 punts  
d) Cursos de 25 o més hores i menys de 50 = 0,5 punts  
e) La resta de cursos, amb un mínim de 15 hores = 0,10 punts  
3. Entrevista: es valorarà fins un màxim de 3 punts, atenent a les característiques del lloc.  
4. Altres mèrits. El Tribunal podrà concedir fins un màxim d'1 punt per la concurrència de qualsevol altra circumstància no prevista en aquest barem, com per exemple publicacions, etc., sempre que tinga una vinculació directa amb el contingut del lloc de treball, deixe constatació en l'expedient quins mèrits valora, la relació amb el contingut del lloc i la puntuació atorgada.  
   
Annex III  
Tribunal qualificador  
Tribunal titular:  
President: el rector o persona en qui delegue.  
Vocals:  
2 en representació de la Universitat Jaume I.  
2 en representació de les centrals sindicals amb representació en la Junta de Personal del PAS.  
Secretari: el cap del Servei de Recursos Humans, que actuarà com a secretari, amb veu però sense vot.  
Tribunal suplent: la mateixa estructura.